arnastofnun/IGC-2024 huggingface dataset:
Vinstri græna íhaldið

Vinstri græn eru íhaldsflokkur, sem mun næst fara í stjórn með Sjálfstæðisflokki og Framsókn. Ég sé ekki þau mál, sem séu Vinstri grænum sameiginleg með annarri stjórnandstöðu. Menn eins og Björn Valur Gíslason og Steingrímur J. Sigfússon munu ekki styðja frelsun kvótans undan kvótagreifum; nýju stjórnarskrána, sem falin er niðri í skúffu; né heldur brottnám vinnslustöðva landbúnaðarins undan pilsfaldi ríkisins. Vinstri græn hafa verið og verða áfram sátt við, að fríðindi sérhagsmunahópa fái að halda sér. Þau munu taka að sér hlutverkið, sem Framsókn hefur leikið frá ómunatíð, að styðja hornstein spillingar, Sjálfstæðisflokkinn.
Allt í plati

Fyrir mér hefur James Bond alltaf verið góðlátlegt grín. Með kankvíslegt bros Roger Moore í augum. Þannig virkar annars ótrúverðugur fulltrúi hátignarlegrar leyniþjónustu skrítinna sérvitringa. Á síðari árum hefur Bond verið anti-Bond, fýluleg og broslaus drápsmaskína, Daniel Craig. Af og til var Sean Connery ósköp þreytulegt gamalmenni, sem öllum þótti vænt um. Sagður vera bezti Bond allra tíma. Að öðru leyti höfum við haft ótal leikara, hverra nafni ég hef fyrir löngu gleymt. Og nú á hinn fýldi Craig aftur að leika Bond. Hörmuleg fúlasta alvara. Eini nothæfi Bondinn var sá, sem sagði með svipbrigðum sínum: „Allt í plati“.
Grafið undan rekstri

Þrettán hundruð störf eru laus við leikskóla landsins. Mikill skortur er líka á kennurum á skyldunámsstigi. Fólk með réttindi fær sér vinnu annars staðar. Það stafar auðvitað af, að kjörin eru of bág í samanburði við aðra hópa. Eru þetta þó brýnni störf fyrir þjóðfélagið en ýmis önnur, til dæmis stjórnunarstöður í bönkum. Þetta er eins og í heilbrigðiskerfinu. Þar vantar víða réttindafólk til starfa, auðvitað af bágum kjörum í samanburði við aðra. Þegar þannig er búið að svíða ríkisrekstur til óbóta og gera óvinsælan, koma nýfrjálshyggjugaurar á borð við Áslaugu Örnu Sigurbjörnsdóttur. Hún kallar eftir einkarekstri á óvinsælum ríkisrekstri.
Hugsjónaeldur Ísorku

Ísorka hóf í dag að selja rafmagn í bíla á nokkrum hleðslustöðvum. Mbl.is segir frá þessu, en svarar ekki spurningunni um, hvað rafmagnið eigi að kosta. Blöð eru fyrir almenning og eiga að svara spurningu um kostnað, fyrstan allra. Mbl.is feilar þar, en eyðir þó plássi í bla-bla viðtöl við forstjóra og ráðherra. Þar kemur m.a. fram, að fjárheimtan sé innblásin af innilegri hugsjón Ísorku. Hana dreymi næturlagt um að efla þjónustu við eigendur rafbíla. Þegar komið er út í slíkar upplýsingar, er skrítið að láta liggja milli hluta, hvað þjónustan kosti. Vitum öll hvort sem er, að íslenzk fyrirtæki eru rekin af innri eldi hugsjóna.
Snarbilaðir menn

Lífeyrissjóðirnir eru komnir í blindgötu í innlendum fjárfestingum. Innherjar og lykilstjórnendur í Högum sturtuðu hundruðum milljóna króna í hlutabréfum sínum í fyrra. Samt héldu lífeyrissjóðir og fjárfestingarfélög þeirra áfram að kaupa þar hlutabréf. Samt var fyrir löngu vitað, að Costco væri handan við hornið. Sams konar aðilar hafa keypt hlutabréf í ýmsum frægustu hallærisfyrirtækjum landsins. Til dæmis keyptu sjóðir nýlega hálfan milljarð í United Silicon, sem komið er í greiðslustöðvun og stefnir lóðbeint í gjaldþrot. Snarbilaðir menn, líklega á kókaíni, ráða stjórnlausri ferð á lífeyrissjóðum okkar og fjárfestingarfélögum þeirra.
Íslenzka lifir

Íslenzka deyr ekki, þótt bókakaup hafi skyndilega minnkað um þriðjung. Höfum nóg að lesa, þótt bóklestur hafi minnkað. Að vísu hefur lestur sumpart færst yfir á ensku. Íslenzkir bókaútgefendur eru of hræddir við rafbækur. Við lesum auðvitað heilmikið á skjá, fréttir og frægð, margt af því á íslenzku. Og ekki gleyma, að við skrifum margfalt fleiri en áður gerðu. Fésbókin er full af skemmtilegum sögum úr lífi fólks. Fyrir aldamót skrifuðu bara skriftlærðir. Nú skrifa allir, hver á sinni íslenzku. Það er flott, þótt kennarar mínir í skriftarskólanum MR snúi sér í gröfinni. Íslenzka er notuð hversdags, stundum í nýstárlegu formi.
Beðið eftir Bjarna

Í vor lagði Sigurður Ingi, formaður Framsóknar, fram fyrirspurn til Bjarna Benediktssonar forsætis. Fjallaði um sex atriði í starfsháttum Seðlabankans. Sigurður segist hafa beðið of lengi eftir svari. Sé málið viðkvæmt, beri aðilum málsins að segja svo, í stað þess að þegja. Gefur hann kost á, að þingmenn fái að vita svarið, þótt almenningur fái það ekki. Þarna kemur fram eitt dæmið um, að fjórflokkurinn lítur á almenning sem afgang. Að samtöl innan fjórflokksins komi almenningi lítið við. Sigurður Ingi tekur þó fram, að hann telji betra, að almenningur fái að vita um efni þessara starfshátta. En enn er beðið eftir Bjarna.
Teflon-Katrín

Katrín Jakobsdóttir er ein af þessum fáu teflon-húðuðu í pólitík. Getur ekkert rangt gert og siglir áfram í brosmildu aðgerðaleysi, jafnvel sem menntaráðherra. Hún er að losna við Björn Val. Steingrímur J. flýgur vonandi í kjölfarið. VG þurfa að slíta náin tengsl við kvótagreifa og gerast alvöru vinstri flokkur. Það mistekst í þjónustu við ríkasta prósentið. Og í tryggð við nýfrjálshyggju banka og fjármála. VG þurfa að brjóta nýfrjálshyggju niður og stöðva einkavinavæðingu grunnstoða samfélagsins, heilsu, velferðar, skóla og húsnæðis. Fyrst og fremst þurfa Vinstri græn að slíta sig frá fjórflokknum, sem er undir stjórn bófa.
Endurholdgun Samfylkingar

Hef enga trú á, að fylgi Samfylkingarinnar hressist við að breyta nafni hennar í Jafnaðarflokkinn. Líði flokksmönnum eitthvað betur eftir breytinguna er tilgangi hennar náð. Samfylkingunni fylgir fnykur af valdaskeiði Ingibjargar Sólrúnar og Árna Páls. Þá gerðist hún hægri flokkur Blairista. Gleymist ekki, en dofnar í tímans rás. Hafi eitthvað af fylgi hennar farið á hægri flokkana Viðreisn og Bjarta framtíð, skilar það sér ekki til baka í könnunum. Jafnaðarflokkur þarf að keppa við Vinstri græn og aðra vinstri flokka um hylli alþýðunnar. Kannski hefur Logi Einarsson þann kjörþokka, sem dugi flokknum til pólitískrar endurholdgunar.
Dauðateygjur bræðsludraums

Dauðateygjur United Silicon marka endalok bræðslualdar. Hófst 1970 með álbræðslu í Straumsvík og náði hámarki tryllings við Kárahnjúka 2007. Þá var fyrir löngu séð, að tombóluverð fékkst fyrir íslenzka fossa. Að „hækkun í hafi“ gerði allar bræðslur tekjuskattsfríar. Ævintýri stóriðjunnar var samfelld harmsaga þjóðar með heimska og spillta valdamenn. Ráðgerð var röð hitavirkjana á Reykjanesskaga. En í ljós kom, að í Hellisheiði var síður en svo endurnýjanleg orka, Þar á ofan var hún eitraður andskoti. Enn er reynt að plata sveitamanninn. Lexían lærist samt. Fokheld Helguvík er stopp. Fleiri bræðslur verða ekki reistar á Íslandi.
Allsráðandi Sjálfstæðis

Sjálfstæðisflokkurinn ræður öllu, stóru og smáu, í ríkisstjórninni. Einstakir ráðherrar annarra flokka mega bulla út og suður, jafnvel dögum saman. Bjarni þegir bara og sólar sig í fríinu. Þegar Benedikt frændi er búinn að tala sig hásan um fráleitan búvörusamning, segir Bjarni bara: Samningar munu standa. Og málið er úr sögunni. Litlu flokkarnir í ríkisstjórninni mælast ekki með neinn þingmann í könnunum. Stundum segir Björt eitthvað óljóst, en Bjarni nennir ekki einu sinni að segja henni að halda kjafti. Proppé er alveg horfinn og ráðherrar Sjálfstæðisflokksins ræða heilsumálin. Fólk gerir ekki ágreining við Flokkinn.
Bændur á borgaralaun

Áratugir eru síðan ég hóf skrif um takmörkun sauðfjárræktar. Tillaga mín var, að sauðfjárbændur fengju eins konar borgaralaun. Fyrir það eitt að vera til og halda uppi sportbúskap í dreifðum byggðum. Ljóst var þá og enn augljósara er nú, að annars andast sauðfjárbúskapur og dreifbýli. Tillagan gerir ráð fyrir, að sauðfjárbændur framleiði eins og þeim sýnist, en ríkið hafi engin afskipti af því. Hvorki framleiðslustyrkir né niðurgreiðslur. Bara borgaralaun án neinnar framleiðsluskyldu. Við blasir, að vélmenni úreldi ýmsar stéttir, sem þurfi að fara á borgaralaun. Ágætt er, að sauðfjárbændur brjóti ísinn í borgaralaunum.
Ný útsetning trúar

Öldungaráð íslams-klerka í Bretlandi er að hefja útsetningu á trúnni innan ramma brezkra laga og siða á 21. öld. Með því yrði stigið mikilvægt skref til friðar milli trúarhópa í landinu. Sumir klerkar múslima hafa predikað róttæka andstöðu við vestræn gildi. Hafa stuðlað að aukinni spennu í landinu. Öldungaráðið vill draga úr spennunni. Hætta predikunum í andstöðu við vestræn gildi. Tekið verður á atriðum eins og barnagiftingum, umskurði kvenna, sæmdarmorðum og heimaofbeldi. Kannski er þarna að birtast lausn á tilveru miðaldatrúar í vestrænu samfélagi. Sem hlýtur að fela í sér aðlögun íslams að femínisma, trúleysi og vísindahyggju.
Segið upp orkusamningum

Nærtækasta mál á dagskrá er að segja upp orkusamningum við stóriðju. Ástæðan er, að hún hefur haft ráðamenn landsins að fífli áratugum saman með „hækkun í hafi“. Þannig hefur henni tekizt að komast undan tekjuskatti. Gera má stóriðjunni þann kost að greiða svindlið til baka. Að öðrum kosti verði orkan boðin út að nýju eftir tvö ár. Ljóst er, að þjóðarsátt verður ekki um fleiri orkuver og því hætta á orkuskorti í landinu. M.a. vegna rafbíla. Skorturinn leysist með því að loka stóriðjunni, sem lægst greiðir orkuverð. Lítum á orkuver landsins sem takmarkaða þjóðarauðlind. Okkur ber að rukka auðlindarentu af stórnotendum. Eins og verður hjá kvótagreifum í fiski.
Flokkun flokkanna

Skilgreining flokka er ekki hægri og vinstri. Í vikunni benti ég á skyldleika Sjálfstæðis, Framsóknar og Vinstri grænna. Þetta eru allt íhaldsflokkar, sem vilja sem minnstar breytingar á hinni pólitísku svínastíu. Svo eru þrír flokkar evrópusinnaðir, Viðreisn, Björt framtíð og Samfylkingin. Ramba flestir á jaðri þess að koma ekki inn manni. Síðan eru það nýju, litlu flokkarnir. Á hægri jaðri alþýðuflokka eru þrír, Flokkur fólksins, Þjóðfylkingin og Frelsisflokkurinn, sem er öllum illa við útlenda. Á vinstri jaðri eru Alþýðufylkingin og Sósíalistar múlti-kúlti. Í miðju er svo einn framtíðarflokkur og það eru auðvitað Píratar.
Fylgisleysið háir ekki

Fylgi Sjálfstæðisflokksins er komið niður fyrir 25% í skoðanakönnunum. Í krafti þessa minnihluta fara bófarnir með stjórn landsins. Nota tvo lamaða flokka sem hækjur. Helmingur af tapi Flokksins fór yfir á lömuðu flokkana. Helztu flokkar stjórnarandstöðunnar hafa óbreytt fylgi. Almennt er fylgi flokka ótrúlega traust könnun eftir könnun. Ekkert bannar bófaflokknum að stjórna landinu áfram næstu þrjú árin í skjóli 27% fylgis stjórnarinnar. Minni stuðningur hefur held ég ekki mælst við ríkisstjórn. Flest verður ógæfu Íslendinga að vopni. Stjórnin heldur ró sinni, gerir fátt annað en ýta inn einkavinavæðingu og hlaða undir greifa.
Undiralda á leiðinni

Undiralda ungra, sem alast upp í leikskólum og skólum er einkar nútímaleg. Unga fólkið er víðsýnt, lítur á mismunandi hópa sem jafninga, telur fólk eiga að vera gott við hvert annað, styður menntun og heilsu. Allur þorrinn hugsar félagslega að norrænum hætti. Hafnar rasisma, stéttaskiptingu, auðhyggju og græðgi. Efast um trúarjátningar eins og kristni, sósíalisma og kapítalisma. Hægri og vinstri þjóðremba á þarna lítið fylgi, sömuleiðis hægri og vinstri sértrú af ýmsu tagi. Fylgi slíka flokka verður lítið og minnka mun fylgi flokka, sem eru markaðir af fjórflokknum, til dæmis fylgjandi kvótagreifum og andvígir nýrri stjórnarskrá.
Bilun í Moggavélinni

Ég er spurður, hvers vegna ekki fleiri en fimmtán prósent kjósi Pírata. Það er af því að Íslendingar eru hrædd smáþjóð á skeri, barin og svelt af höfðingjum í meira en þrjátíu kynslóðir, reiðubúin af leggjast í duftið í lofgerð til kvalara sinna. Slíkir aumingjar fremja aldrei byltingu, heldur hrekjast um í lífsins ólgusjó. Láta bófaflokkinn ræna af sér hundrað milljörðum á hverju ári. Þetta gerist nánast fyrir opnum tjöldum. Hér á elliheimilinu hitti ég kerlingar niðri í anddyri. Þær óskapast yfir, að Mogginn skuli ekki vera kominn í póstkassann þeirra. Ég segi þeim að lofa og prísa guð almáttugan fyrir bilun í Moggavélinni.
Árás á hestakynið

Man bara eftir einu hestnafni, sem notað var með ákveðnum greini. Hrafn frá Holtsmúla var lengi helzti stóðhestur landsins. Í daglegu tali kallaður Hrafninn. Líta má á það sem virðingarheiti í almenningsálitinu. Formlega séð hét hesturinn Hrafn. Nú er reynt að koma ákveðnum greini á venjulega hesta. Hryssa fær ekki að heita Mósan. Það samræmist ekki hefðum í nafngiftum. Að frumkvæði erlends hestafólks hafa alþjóðasamtök Íslandshesta sett reglur um heiti hesta. Þeir verða að heita hefðbundnum, íslenzkum nöfnum. Ekki Toby eða Twitter. Ég tel það vera beina árás á þetta merka hestakyn að víkja frá bókfærðum nafnahefðum.
Nútímavætt hrossabrask

Hrossabrask er nútíma tölvuvæddur atvinnuvegur. Trippi eru skoðuð og mæld og fara á sýningar 4 vetra. Hross fá þá einkunnir fyrir gerð og kosti. Þau fá líka einkunnir frá forfeðrunum og síðar fá þær einkunnir frá afkvæmunum. Þetta eru flókin tölvudæmi. Góð hross eru útflutningsvara og geta þá kommur í einkunn reiknazt í milljónum króna. Hér í Reykjavík er stanzlaus straumur erlendra hrossakaupenda. Árangurinn er sá, að ættbókarfærð heiðurshross eru fleiri erlendis en hér heima. Í ljósi þessa bakgrunns er fráleitt að þurfa að hlusta á þvælu gegn föstum reglum um nafngiftir hrossa. Viðurkennd hrossaheiti eru hluti af öflugri markaðssetningu íslenzkra hrossa erlendis.
Píratar eru gamaldags

Píratar hafa ekki fundið fjölina sína. Haga sér svipað og aðrir flokkar. Líta á alþingi sem uppsprettu umræðna. Þegar ríkisstjórn og alþingi eru í óeðlilega löngu sumarfríi, halda málsvarar flokksins að sér höndum. Eins og alþingi eigi að stjórna umræðunni. Hún lokar ekki, þótt alþingi loki. Þingmenn flokksins eru flestir með tærnar upp í loft, þegar umræður standa utan alþingis. Koma flestir ekkert fram á Pírataspjallinu. Á heimasíðunni er ekki einu sinni vísað á innra spjall flokksins, sem er nánast dautt. Það er beinlínis fráleitt, að píratar séu lítt sýnilegir í hinum stafræna heimi. Eitthvað er afspyrnu gamaldags við þetta.
Hér er sáralítið okur

Ísland er smávegis í samkeppni við Noreg um ferðamenn. Þetta eru tvö af dýrustu löndum heims. Vita allir, sem hugsa um að koma. Verð á Íslandi er talið vera náttúrulögmál, en ekki okur. Við eigum ekki að keppa við önnur lönd í verðlagi. Hingað kemur hvort sem er bara brot af ferðamannastraumi heimsins, innan við 1%. Flestir eru þeir mjög ánægðir og segja frá því. Efni frá Íslandi er áberandi í erlendu ferðaefni. Frægðarfólk og kvikmyndir hafa gífurleg áhrif. Við þurfum að vísu að hafa góða skipan á verði, en það mun samt ekki hafa mikil áhrif. Ísland er dýrt land og á að vera dýrt. Við eigum að keppa í gæðum, en ekki í verði.
Fjárhagsleg sifjaspell

Sérgrein lögmanna er að toga og teygja tungumálið. Ríkisendurskoðandi hefur ákveðið, að karl og öll fyrirtæki, sem hann á 100%, séu ótengdir aðilar. Þetta, eins og margt annað, er ákveðið til að auðvelda skattsvik. Af sömu ástæðum eru feðgarnir Björgólfur og Björgólfur ekki tengdir aðilar. Ekki heldur Sigmundur Davíð og frú. Þetta eru allt aðilar ótengdir með öllu. Þannig er búið að skilgreina upp á nýtt skattalega merkingu orðsins „tengdur“. Hún er önnur en hin hefðbundna merking. Fyrir stuttu voru skattsvik kölluð skattasniðganga og hættu þá að vera skattsvik. Þetta hugarfar er sérgrein lögfræðingastéttarinnar.
Beita ekki neitunarvaldi

Tveir þingmenn Bjartrar framtíðar segjast ekki hafa nein áhrif á alþingi og annar þeirra ætlar að segja af sér. Theodóra og Nichole geta engan vegin talið mér trú um þetta. Eru hvor um sig í eins manns oddastöðu í þingmeirihluta stjórnarinnar. Áhrifaleysi þeirra er sjálfskapað. Líklega trúa þær frekjuhundum Sjálfstæðisflokksins, sem linnulaust lýsa frati á orð samstarfsflokkanna. Hvorki Viðreisn né Björt framtíð koma neinum málum fram, því þau þora ekki. Frumvörp eru samin af embættismönnum Sjálfstæðisflokksins. Einn þingmaður meirihlutans getur auðveldlega stöðvað öll slík mál. En til þess skortir djörfung og dug.
Olíuvæddur Ítali

Mat Bar er lítið og notalegt veitingahús á horni Hverfisgötu og Smiðjustígs. Þjónusta er góð og einföld í sniðum, ekki með neinn æsing. Í hádeginu er allt gott um verðið að segja, tiltölulega lágt. Fiskur dagsins innan við 2000 kall og með súpu dagsins fer verðið bara upp undir 2500 kall. Matreiðslan er sögð vera ítölsk og býður meðal annars upp á indælis risotto. Súpa dagsins reyndist vera pipar/tómatsúpa, bragðsterk og hress. Fiskur dagsins eldisbleikja, rétt elduð og jóðlandi í olífuolíu. Brokkál og blómkál var of hart undir tönn, en annað meðlæti við hæfi, mjög olíuvætt. Staður, sem ég hef áhuga á að heimsækja aftur.
Evrópa sækir fram

Þróun Evrópu á þessu ári er í átt til meira samstarfs. Sambandið er að losna við Bretland, sem hefur alla tíð verið til vandræða. Aðildin var framhald af gamalli brezkri heimsvaldastefnu, að deila og drottna. Bretland fer illa út úr Brexit fyrir allra augum. Evrópusambandið getur nú snúið sér að öðrum ríkjum, sem þarf að reka, til dæmis Ungverjalandi, sem er úr heimi fasisma. Evrópusambandið þarf líka að þétta stoðkerfi evrunnar sem fjölþjóðlegs gjaldmiðils. Evran lenti í hremmingum í kjölfar gjaldþrotshættu Grikklands, en hefur náð að halda óbreyttum styrk. Ísland á ekki heima í Evrópu, en þarf afar góð samskipti við bandalagið.
Inn með rentuna strax

Renta er ekki skattur, heldur leiga. Rentan stafar af takmarkaðri auðlind. Áður fyrr var renta mest greidd af landi, sem var og er takmörkuð auðlind. Fólk varð að greiða gjald fyrir afnot af landi, leigu af landi. Land er ekki verðmikil auðlind á Íslandi, því framboð er meira en eftirspurn. Við eigum hins vegar takmarkaðar auðlindir á öðrum sviðum, í fiskistofnum, í ódýru rafmagni og í aðdráttarafli náttúrunnar. Við eigum að átta okkur á verðgildi hinna takmörkuðu auðlinda. Ekki innheimta skít og kanil, heldur leggja á alvöru auðlindarentu í samræmi við markaðinn, til dæmis með opinberum uppboðum á tilteknum aðgangi.
Borgin gæti að sér

Skelfilegt er að horfa á bófaflokkinn fá þriðjungs fylgi í könnun i borginni. Nægir að vísu ekki til að velta núverandi meirihluta. Er samt langtum meira en sá fjórðungur fylgis, sem flokkurinn fær á landsvísu á sama tíma. Meirihluti borgarstjórnar þarf að gæta að sér, því kosningar nálgast. Taka þarf upp mildari stefnu í skipulagi umferðar. Bæta má aðstöðu gangandi og hjólandi fólks, án þess að leggja steina í götu bíla og bílastæða. Brýnt að losna við Hjálmar Sveinsson úr skipulagsmálunum. Ekki er síður mikilvægt að taka til hendinni í framboði lítilla íbúa fyrir námsmenn og aðra þá, sem aðeins hafa ráð á lítilli íbúð.
Samband flokks og níðinga

Einkennilegt er þetta nána samband Sjálfstæðisflokksins og helztu barnaníðinga landsins. Þeir síðustu tveir og frægustu fengu hraðferð gegnum undarlegt kerfi uppreistrar æru. Og hafa notið eindregins stuðnings helztu talsmanna flokksins á alþingi. Samt hafa þeir ekki sýnt neina eftirsjá eða samvizkubit. Eru jafnvel enn komnir á ferð við að leita fórnardýra. Líklega byggist nána sambandið á sálrænum skyldleika. Barnaníðingar eru sjálfhverfir og siðblindir, nákvæmlega eins og frambjóðendur bófaflokksins og margir kjósendur hans. Eru vanir að fá sitt fram með taumlausri frekju. Eins og kemur vel fram í núverandi ríkisstjórn.
Sharia verði bannað

Í Evrópu er meirihluti allra þjóða andvígur fjölgun múslima. Og andstaðan við múslima vex. Flokkar eru fyrir löngu farnir að fiska í þeim háværa hópi. Eins og Framsókn í Reykjavík. Eini nýi flokkurinn hér með þingfylgi er Flokkur fólksins, eins konar Sannir Finnar. Pólitík snýst minna um arðrán 1%-hópsins, auðgreifana, meira um múslima. Þetta er umhugsunarefni fyrir alla þá, sem vilja jafna eignir í landinu. Tempra þarf stuðning við íslam í ýmsum þáttum til að auka líkur á aðildinni að vestrænu og trúlausu jafnrétti. Í stórum dráttum þýðir það temprun á multi-kulti. Að sharia víki skilyrðislaust fyrir íslenzkum siðum og lögum.
Hamfarir af mannavöldum

Spáð var, að flóð á stærð við Houston-flóðið í Texas kæmi á 500 ára fresti. Í rauninni hafa slík flóð komið árlega í þrjú ár. Öfgaveður eru að verða tíðari og stærri en áður var. Tíðni storma og flóða á þessu svæði fer vaxandi. Haraldur Sigurðsson jarðfræðingur segir: „Það er breyting í gangi. Sú breyting er hnattræn hlýnun, en vaxandi tíðni stórrigninga og fellibylja er ein afleiðing hnattrænnar hlýnunar“. Haraldur segir líka að stjórnvöld í Bandaríkjunum stingi höfðinu í sandinn. Hnattræn hlýnun er raunveruleg og veldur öfgum í veðurfari, líka hér á landi. Fræðimenn eru sammála um, að hamfarirnar séu af mannavöldum.
Skætingur og hnippingar

Skætingur og orðahnippingar magnast milli stuðningsfólks ríkisstjórnarinnar. Björt framtíð tekur lítinn þátt, enda hafur hún lítið til málanna að leggja. Í Viðreisn hefur í sumar mátt skynja vaxandi urg út af skorti á framgangi mála flokksins. Aðeins mál Sjálfstæðisflokksins nái fram að ganga. En nú síðla sumars hefur skætingur aukizt af hálfu bófaflokksins, einkum í tengslum við hagsmuni sauðfjárræktar. Sjálfstæðisflokkurinn er auðvitað andvígur markaðslausnum á því sviði sem öðrum. Bófaflokkurinn væri réttar nefndur Sovétflokkurinn og Mogginn réttar nefndur Pravda. Flokkurinn sá er hinn stóri vandi ríkisstjórnarinnar.
Gylfi, Davíð og ógæfan

Sigið hefur á ógæfuhlið stjórnmála síðan Davíð Oddsson tók við landstjórninni. Frá þeim tíma hefur launamunur aukizt og eignamunur margfaldazt. Allar eignir hafa runnið til ríkasta 1% fólks og ekkert til fátækustu 10%. Vinstri flokkar stungu ekki við fæti, föttuðu kannski ekki. Á sama tíma hefur hagsmunahreyfing alþýðunnar, stéttarfélögin, ekki heldur stungið við fæti. Gylfi Arnbjörnsson var burðarás þessa aðgerðarleysis. Einn af Blairistum krata, sem eru strangtrúaðir á kolruglað regluverk kapítalismans. Hefur ekki enn séð ljósið, tuðar um hagvöxt, þegar hundruð milljarða króna fara árlega framhjá hinum svokallaða hagvexti.
Skammarverðlaun Bjarna

World Economic Forum er ráðstefna valdafólks fjármála og stjórnmála heims. Þar er rætt, hve vel gangi að flytja fjármagn frá fátækum til hinna allra ríkustu. Þetta eru samtök auðs gegn almenningi. Umræður eru fyrir luktum dyrum, en þeir duglegustu fá verðlaun. Að þessu sinni var Bjarni Benediktsson efstur á blaði. Hann er sagður hafa staðið sig bezt allra forsætisráðherra að efla stöðu auðs í landi sínu. Aðrir mundu telja þetta vera skammarverðlaun, en Bjarna leið vel, þegar hann tók á móti viðurkenningunni í París í vikunni. Þetta er ein af mörgum áróðursstofnunum þess eina prósents, sem stelur lunganum af auði alls mannkyns.
Við vitum allt bezt

Ísland er rosalega seintekið í upplýsingum um smíði húsa. Áratugum saman var einangrun klædd innan á steypu, þótt í útlandinu væri vitað, að hún á að vera utan á steypunni. Áratugum saman var steypa notuð jafnframt sem klæðning, þótt í útlandinu væri vitað, að hún er rakadrægt innanhússefni. Áratugum saman höfðu Íslendingar lítinn áhuga á loftræstingu og rakaheldni klæðningar, þótt það væri talinn mikill vandi í útlandinu. Afleiðinguna af hinum séríslenzka æðibunugangi hefur mátt sjá áratugum saman. Fólk hefur bara alls ekki getað séð fyrir sér, að Íslendingar geti lært eitthvað af útlandinu, til dæmis reglum Evrópusambandsins.
Dómgreindarbrestur

Ítrekaður vandi Áslaugar Örnu Sigurbjörnsdóttur þingmanns í dómgreindarbresti á umhverfinu felst í skorti á mati á afleiðingum orða. Þegar hún kvartaði yfir að mega ekki kaupa hvítvín með humrinum, fattaði hún ekki, að humar er utan buddu almennings. Umræðan snerist upp í rík sjálfstæðisbörn í Garðabæ, sem vildu kaupa humar. Ekki um verzlunarfrelsi, heldur um óhóf ríkisbubba. Þegar hún leitaði að löglausu horfi á blóðug slagmál í sjónvarpi, datt hún í sama fattleysi. Umræðan snerist upp í gráðugan vilja hennar að rjúfa eignarétt. Verndað ungmenni í Garðabæ skortir dómgreind á lífið í landinu utan þorps yfirstéttarinnar.
Siðblindi flokkurinn

Margt er skrítið, sem greinir Sjálfstæðisflokkinn frá öðrum stjórnmálaflokkum. Nýlega vakti athygli, hversu langt ráðamenn í flokknum ganga við að greiða götu barnaníðinga. Þar er einhver leyniþráður á milli. Nú síðast vekja athygli ýmis tilþrif við að skekkja niðurstöðu kosninga til þings sambands ungra Sjálfstæðis. Sumir hafa flutt búsetuna til heimilis Martins Eyjólfssonar sendiherra í TISA. Þannig geta þeir kosið sem fulltrúar Heimdallar. Löng er saga Heimdallar á þessu sviði. Frægt var, þegar verðandi arftaki Davíðs sem ritstjóri Moggans, þáverandi viðskiptasiðfræðingur, stóð í braskinu með flugvél í flutningi atkvæðisbærra.

Wikipedia